
INHERITED SENSES

Kulcsszavak: divat; bőrhulladék; fenntarthatóság; identitás; örökség
INHERITED SENSES című munkámban a brit Chopova Lowena divatház stílusjegyeinek elemzésével, azok alkotói folyamataimba való beépítésével, valamint a családi és kulturális örökség témakörével foglalkoztam. Kiindulásként a tervezők gondolkodásmódjának, etikus szemléletének és korábbi kollekcióik témáinak tanulmányozásába kezdtem. Kiemelten fontosnak tartottam, hogy saját egyéniségem is megjelenjen a folyamatban, miközben a márka világával közös metszéspontokat kerestem. Ennek eredményeként a hovatartozás és a családi örökség témája került központba, mely az egyén gyakori egzisztenciális kérdéskörei közé tartozik. Gyermekkorom közvetlen környezetéből, a családi házban fellelhető anyagokból kezdtem dolgozni. Nagyszüleim csipkefüggönyeit elemekre bontottam, metaforaként értelmezve az egyes növényi motívumokat. ,,Darabjaimat keresem és illesztem össze a múltamból” Az elemek közötti kapcsolódási pontokat kerestem, ahogy mi is kutatjuk személyes kapcsolódási pontjainkat múltunkkal. Lényegesnek tartottam az olyan anyagok felhasználását, melyek a későbbiekben, akár hosszú távon is, elősegíthetik a hulladékként kezelt anyagok körforgásba való visszajuttatását. Kutatásom eredményeként apróbb, leeső szabászati bőrhulladékot alkalmaztam mely esztétikai értelemben is új jelentést adott az öltözéknek. Célom egy moduláris öltözék teljes look-ban való megalkotása, melyben a divatház stílusjegye, a hovatartozás kutatása és alkotói szemléletem harmonikusan találkozik, miközben az etikus divat elve is érvényesül.



